KOMMISSIONENS BESLUTNING af 18. marts 1996 om tilrettelæggelse af efteruddannelsesprogrammer i Irland for personale i veterinærsektoren (Kun den engelske udgave er autentisk) (96/234/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), senest ændret ved beslutning 94/370/EF (2), særlig artikel 36, stk. 2, og
ud fra følgende betragtninger:
De irske myndigheder har anmodet Kommissionen om at lade Faculty of Veterinary Medicine, University College Dublin, tilrettelægge genopfriskningskurser i overensstemmelse med kravene i artikel 36 i beslutning 90/424/EØF;
det bør fastsættes, hvordan kurserne skal tilrettelægges, og hvor stort EF's tilskud skal være;
på grund af foranstaltningens mål bør dertil udpegede personer fra andre medlemsstater have adgang til at følge kurserne;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
Ved anvendelsen af denne beslutning er Faculty of Veterinary Medicine, University College Dublin, repræsenteret ved fakultetets dekan den ansvarlige myndighed.
Artikel 2
Den ansvarlige myndighed påtager sig følgende opgaver:
1) tilrettelægger i 1996, 1997, 1998, 1999 og år 2000 efteruddannelsesprogrammer for personale i veterinærsektoren. Kursernes art, indhold og tidsplan bliver som vist i bilaget
2) reserverer halvdelen af pladserne til officielt personale fra andre medlemsstater. Der bør foretages en ligelig fordeling af pladserne mellem medlemsstaterne
3) anvender om nødvendigt bestemmelserne i artikel 36, stk. 1, i beslutning 90/424/EØF
4) forelægger en årsrapport om kursusudviklingen for Kommissionen og medlemsstaterne i Den Stående Veterinærkomité, og den første rapport skal forelægges i december 1996.
Artikel 3
EF's tilskud fastsættes således:
- 50 % af den ansvarlige myndigheds udgifter til uddannelse af irsk personale, der arbejder i veterinærsektoren, og 25 % af udgifterne til indlogering af dette personale.
- 100 % af den ansvarlige myndigheds udgifter til indlogering og uddannelse af personale fra andre medlemsstater.
Artikel 4
1. De udgifter, der er nævnt i artikel 3, første led, omfatter følgende:
- undervisningsudgifter (honorarer til foredragsholderne)
- udgifter til materialer (leje af mødelokaler, undervisningsmaterialer, udstyr og baggrundsmateriale)
- almindelige organisationsomkostninger, men begrænset til højst 20 % af de udgifter, der er nævnt i de to første led
- foredragsholdernes rejseudgifter og dagpenge
- udgifter til indlogering af de irske deltagere.
2. De udgifter, der er nævnt i artikel 3, andet led, omfatter følgende:
- de udgifter, der er nævnt i stk. 1, første til fjerde led
- udgifter til formidling af oplysninger om efteruddannelseskurserne til myndighederne i andre medlemsstater
- udgifter til tolkning og oversættelse, som kræves, for at programmet kan fungere
- udgifter til indlogering af deltagere fra andre medlemsstater.
Artikel 5
1. EF's tilskud bliver udbetalt på basis af udgiftsbilag.
2. Efter anmodning fra den ansvarlige myndighed kan der udbetales et forskud på højst 50 % af de anslåede udgifter til et kursus. Myndigheden skal indsende anmodningen inden den 30. juni 1996.
Artikel 6
På grundlag af en rapport fra den ansvarlige myndighed udarbejder Kommissionen inden den 31. december 2000 en redegørelse for de uddannelsesmæssige og finansielle aspekter.
Afhængig af resultaterne kan der træffes endnu en beslutning om at udvide og forbedre fremtidige uddannelsesforanstaltninger.
Artikel 7
Denne beslutning er rettet til Irland.
Udfærdiget i Bruxelles, den 18. marts 1996.